stanford-oval/wikipedia huggingface dataset:
אורן נאמן
אודות מחזותיו

יהודי בחושך
עיבוד לספר "וידוי" מאת יונתן בן-נחום. העלילה מתרחשת בשנת 1485, שבע שנים לפני גירוש יהודי ספרד. אנדרס גונסאלס, כומר בן 36, יושב בתא הוידוי בכנסיית סן מרטין בעיר טלאוורה שבספרד, ומתוודה בפני חואן, מורו מהסמינר לכמרים. הוא מספר לו שפגש אישה, התאהב בה, ויחד עמה גילה את שורשיו היהודיים. הם אף נישאו בסתר, ונולד להם בן. אנדרס אינו יודע שמורו מכר את נשמתו לאינקוויזיציה, וכי מאחורי הפרגוד יושב אינקוויזיטור ורושם את דבריו מילה במילה.
ים – מהומות קיוג'ה
המחזה עוסק בסכסוכים רומנטיים סוערים בכפר דייגים קטן, אותם מנסה לפתור שליח שהגיע במיוחד לשם כך מוונציה. (המחזה "ים" הועלה בתיאטרון "גשר", בכיכובו של סשה דמידוב כשליח, ובבימויו של יבגני אריה; מוזיקה של אבי בנימין וכוריאוגרפיה של מרינה בלטוב). המחזה הועלה בשם "מהומות קיוג'ה" בסטודיו למשחק ניסן נתיב בבימויו של מישה לוריה.
מרחב מוגן
פלישת שני סוכני מכירות אל חייו השלווים של זוג צעיר, וניסיונותיהם המניפולטיביים לשכנע את בני הזוג לקנות ציפוי הגנה לביתם. בימוי: סיני פתר.
מה בעניין שמחה יחזקאל ?
סיפור חייה של חסרת-בית תל אביבית, האוספת סמרטוטים וחולמת להתחתן יום אחד. בכיכובה של חוה אורטמן, ובבימויה של דניאלה מיכאלי. הועלתה בתיאטרון בית ליסין.
המצודה
תככים, תשוקות ורציחות בפריז של המאה ה-18. הילולה אפלה בניהולה של מלכת צרפת.
חיי מולייר
חייו של המחזאי ז'אן בפטיסט פוקלן, הידוע בשם מולייר, דרך סצנות ממחזותיו. המחזה נפתח במותו על הבמה, בעת ששיחק את "החולה המדומה", ומשם רק הולך ומסתבך.
נחמן ביאליק – חיים
חייו של המשורר הלאומי, מסופרים דרך תולה כרזות של העירייה, המנסה להדביק כרזות "שירה על הדרך" בתחנות אוטובוסים בחוצות העיר. הרוח מפזרת כרזותיו, ולעזרתו נחלצת בחורה צעירה המאוהבת בשירי ביאליק.
אגדת אוצר המילים
איך באו המילים לעולם? חבורת קדמונים חיה בעולם של נהמות וחרחורים, ומנסה לתקשר בינה לבין עצמה, ועם העולם שסביב. זהו תיאטרון של דממה ותנועה, רצוף טעויות קומיות, עד שמופיע שד ועמו – אוצר המילים, המבלבל את כולם לא פחות.
נעמה והרוח
שנות השישים המוקדמות. נעמה, ילדה מקיבוץ בצפון הארץ, רוצה לברוח מבית הילדים בו היא חיה. לעזרתה נחלצת רוח מזרחית הנקראת שרקיה. הרוח הבאה מן הכנרת סוחפת את נעמה לריחוף, ומסייעת לה להתגבר על קשייה ופחדיה.
בוא תכיר את אבא
עיבוד מודרני וסוער לקומדיה 'באופן יחסי' מאת אלן אייקבורן. זוג צעירים מגיע אל ביתם של זוג מבוגרים, כשהמארח הוא המאהב של הצעירה אך מוצג כאביה. ההצגה עלתה בתיאטרון באר שבע בשנת 2017.
מפתח הלב
יששכר איבד מפתח, ואז – כל העולם נעלם. המחזה עוקב אחר מסעו, עד שהוא מוצא את מפתח הלב. ההצגה עלתה ב-1991 ולא חדלה להציג עד היום (2014).
המחזה תורגם לערבית והועלה בתיאטרון הערבי-עברי ביפו.
בשנת 2002 ראה אור בהוצאת עם עובד המחזה, שעובד לספר בשם "סיפורו של מפתח הלב".
בשנת 2019 התפרסם בכתב העת לספרות ״המוסך״ קטע ממחזה חדש של אורן נאמן, ״צבע העצב״, שעל פי הגדרת המחזאי הוא: ״מחזה שירִי בשתי מערכות. מככבות בו שלוש ילדות שהיו כאן ואינן: אבודה, מתלבטת וכמהה. הן נפגשות לאחר מותן, ומתחבטות אם לשוב אל החיים, אל כאבי הלב, אל הגוף, ואם יש סיכוי לחיות את החיים מחדש, אחרת.״
בין עבודותיו בתיאטרון

| הצגה | תיאטרון | מחזאי | במאי | הצגת בכורה | מידע נוסף |
| --- | --- | --- | --- | --- | --- |
| המופע של זוטא | תיאטרון תמונע | אורן נאמן ונבו קמחי | אורן נאמן ונבו קמחי | 2013 |  |
| נחמן ביאליק - חיים | תיאטרון החאן הירושלמי | אורן נאמן | אודי בן-משה | 2007 |  |
| הגליל והתחתון | מילשטיין הפקות | אורן נאמן | עופר שפריר | 24 בפברואר 2006 | מועמדת לפרס הצגת הבידור של השנה 2006 |
| קברט בחירות 2006 | המשכן לאמנויות הבמה, קבוצת מוזיקה נובה | אורן נאמן | יובל זמיר | 2006 |  |
| רשומון | הסטודיו למשחק של יורם לוינשטיין | עיבוד לאקירה קורוסאווה | רפי ניב | אוקטובר 2005 |  |
| תמונות מחיי מולייר | תיאטרון החאן הירושלמי | אורן נאמן | אורן נאמן | 2004 |  |
| אגדת אוצר המילים | תיאטרון אורנה פורת | אורן נאמן | חנוך רעים | 2002-2000 |  |
| אגדת השמש והירח | פרויקט נוער של תיאטרון גשר | אורן נאמן | לנה קריינדלין | 2000 |  |
| ים – קומדיה סוערת | תיאטרון גשר | קרלו גולדוני | יבגני אריה | 19 בדצמבר 1999 | שלוש מועמדויות לפרס התיאטרון 2000 ביניהן פרס התרגום לאורן נאמן |
| רשומון | תיאטרון הספרייה | עיבוד של נאמן לאקירה קורוסאווה | ארתור קוגן | 1999 |  |
| השגחה עליונה | תיאטרון בית צבי | אורן נאמן | אורן נאמן | 1997 |  |
| המצודה | תיאטרון בית צבי | עיבוד של אורן נאמן לאלכסנדר דיומא האב | דייוויד בריידל | 1997 |  |
| עיר – סיפורי אודסה | תיאטרון גשר | עיבוד לסיפורי איסאק באבל, נאמן כתב את השירים | יבגני אריה | 24 בדצמבר 1996 |  |
| "יהודי בחושך", עיבוד לספרו של יונתן בן נחום "וידוי" | תיאטרון הבימה | אורן נאמן | שמואל וילוז'ני | 9 במרץ 1996 | זוכה פרס פסטיבל התיאטרונטו 1996 |
| תעלולי סקפן | תיאטרון הבימה | עיבוד (יחד עם רוני פינקוביץ') ופזמונים | רוני פינקוביץ' | 28 בדצמבר 1994 |  |
| מה בעניין שמחה יחזקאל?, מונודרמה | תיאטרון בית ליסין | אורן נאמן | דניאלה מיכאלי | 1994 |  |
| מרחב מוגן | תיאטרון חיפה | עיבוד של אורן נאמן למחזה Chimps מאת סיימון בלוק | סיני פתר | 1998 |  |
| מפתח הלב | הציגה במקומות שונים בהם המדיטק, והחאן הירושלמי | אורן נאמן | אורן נאמן | 2014-1991 | תורגם לאנגלית וערבית והמחזה הוצג בתיאטרון הערבי-עברי ביפו |
| נעמה והרוח | תיאטרון הקיבוץ | אורן נאמן | מיכל גולדברג | 1993? | ההצגה זכתה בפרס חביבת הקהל בפסטיבל חיפה להצגות ילדים |
| זבובים בחופשה |  | אורן נאמן | אורן נאמן |  |  |
הערות שוליים

↑  מרב יודילוביץ', עיבוד ל"יהודי בחושך" יעלה בברודווי, באתר ynet, 11 בינואר 2010
↑  אורן נאמן, בעבודה | שלוש ילדות רוצות להיוולד, באתר "הַמּוּסָךְ - מוסף לספרות" של הספרייה הלאומית, ‏27 בנובמבר 2019
| --- | --- |
בקרת זהויות :  NLI: 987007305550505171  BnF: cb16615030c (data)  ISNI: 0000 0003 8291 7949  VIAF: 267170288   WorldCat (עם VIAF): 267170288
אורן חד-מחטי

| אורן חד-מחטי |
| --- | --- |
 אורן חד-מחטי בהרים הלבנים של קליפורניה
מצב שימור
 conservation status: least concern ללא חשש (LC)‏
מיון מדעי
ממלכה:: צומח
מערכה:: מחטנאים
מחלקה:: מחטניים
סדרה:: מחטיים
משפחה:: אורניים
סוג:: אורן
מין:: אורן חד-מחטי
שם מדעי
 Pinus monophylla ‏Torrey & פרימונט, 1845
תחום תפוצה
 ירוק – Pinus monophylla subsp. monophylla  כחול – Pinus monophylla subsp. californiarum  אדום – Pinus monophylla subsp. fallax

קליפה של גזע של אורן חד-מחטי
מחטים של אורן חד-מחטי
אצטרובלי אבקה של אורן חד-מחטי
אצטרובל של אורן חד-מחטי
אצטרובלים של אורן חד-מחטי לאחר שחרור הזרעים
זרעים של אורן חד-מחטי
אורן חד-מחטי (שם מדעי: pinus monophylla), הקרוי באנגלית Singleleaf pinyon, או Nut pine, או Piñon, הוא עץ אורן הגדל באמריקה הצפונית. תחום תפוצתו הוא: בארצות הברית: בקצה הדרום-מערבי של איידהו, במערב יוטה, באריזונה, בדרום-מערב ניו מקסיקו, בנבדה ובדרום ובמזרח קליפורניה, ובמקסיקו: בצפון באחה קליפורניה. השם מנציח את התכונה, הייחודית למין זה, מחט בודדת מהנדן.
העץ גדל בגבהים בינוניים שבין 1,200 ל-2,300 מטרים מעל גובה פני הים, לעיתים רחוקות נמוך יותר, מגובה 950 מטרים או גבוה יותר, עד גובה 2,900 מטרים מעל פני הים. בתחום התפוצה שלו יוצר העץ חורשות פתוחות נרחבות, לעיתים קרובות מעורבות בעצי ערער בחברת הצומח "חורשות פיניון-ערער" (Pinyon-juniper woodland). מין אורן זה מאריך ימים ועצים בני 350 שנים ויותר נפוצים על קרקעות דלות. עם זאת, עצים בגיל זה נדירים בשל כריתת עצים, שרפות ופעילות בעלי חיים. בתנאים אופטימליים יכול העץ לחיות 800 שנים.
אורן חד-מחטי הוא העץ הרשמי של מדינת נבדה.
תיאור

אורן חד-מחטי הוא עץ אורן מחטני ירוק עד הצומח לאט, ומגיע לגובה בין 6 ל-12 מטרים, ובמקרים יוצאי דופן עד 16 מטרים. קוטר בגובה חזה הוא בין 0.3 ל-0.5 מטרים, במקרים יוצאי דופן עד 1.3 מטרים. קצב הגידול השנתי של הצמח הצעיר הוא רק כ-5 סנטימטרים בשנה, ולכן פרטים בגובה שני מטר וגיל 60 שנה אינם נדירים. קוטר הגזע גדל בממוצע בין מילימטר ל-5 מילימטרים בשנה. הגזע יכול להתפצל לשניים או לשלושה גזעים. הנוף של אורן חד-מחטי הוא חרוטי כשהוא צעיר, והופך מעוגל ופתוח יותר כשהעץ מזדקן.
מערכת השורשים של האורן רדודה. העץ מפתח שורש שיפודי קצר ודחוס, המוגבל מאוד בייחוד במצעים רדודים. השורשים הצדדיים יכולים להגיע לאורך של יותר מפי שלושה מגובה העץ. השורש של נבטים יכול לגדול לאורך של 15 סנטימטרים ב-10 הימים הראשונים. למין זה יש מיקוריזה (מוטואליזם (הדדיוּת) בין תפטיר של פטרייה ובין שורשי העץ) עם מין הפטרייה: Cenococcum geophilum.
קליפת הגזע של עצים צעירים דקה (בעובי בין 1 ל-2 סנטימטרים) בגוון אפור בהיר, והיא חלקה או מכוסה קשקשים. עובי קליפת הגזע של עצים בוגרים הוא כ-2.5 סנטימטרים, גונה חום כהה עד אדום כהה, והיא חרוצה בתלמים. בקליפת העצים העתיקים נוצרים רצועות צרות ושטוחות כמו גם קשקשים דקים, הדוקים, חומים כהים עד אדמדמים. הענפים מכוסים בהתחלה במוך ובהמשך בבליטות.
הגוון של עצת הירך כמעט לבן עד צהוב חיוור והיא עוטפת את עצת הגלעין שגונה חום-צהוב בהיר. העצה רכה, אם כי היא קשה יותר מהעצה של אורן הזפת, ועשירה בשרף. צפיפות העץ היא בין 0.43 ל-0.62 גרם לסנטימטר מעוקב.
הניצנים סגלגלים בגוון אדום-חום. גודלם בין 0.5 ל-0.7 סנטימטרים, והם מכילים שרף.
בהתאם לשם המין העלה הוא מחט בודדת (לעיתים רחוקות שתי מחטים באגד). זהו מין האורן היחיד שמחטיו אינן צומחות באגדים (מ-2 עד 5 מחטים במינים אחרים), ולכן קל מאוד לזהותו. המחטים פונות כלפי מעלה, גונן אפור-ירוק, הן מכופפות מעט כלפי הענף, וחתך הרוחב שלהם מעגלי. אורכן בין 2.5 ל-6 סנטימטרים ורוחבן בין 1.6 ל-2.3 מילימטרים. הן חזקות, נוקשות יחסית ומכילות בין 2 ל-7 תעלות שרף. צדי המחט חלקים והקצה שלה חד. בכל הצדדים של המחט יש שורות לבנות של פיוניות. כשהמחט צומחת היא מוקפת בנדן באורך בין 0.5 ל-1 סנטימטרים שנושר מוקדם. המחטים חיות על הענפים בין 4 ל-6 שנים.
אורן חד-מחטי הוא צמח חד-ביתי, כלומר בעל פרחים משני המינים על אותו עץ. העץ פורה החל מגיל 35 שנים, כשייצור האצטרובלים הוא בשיא רק כשהעץ מגיע לגיל 100 שנים. תקופת הפריחה חלה בשלהי יוני. אורכם של האצטרובלים הזכריים 10 מילימטרים. גונם אדום לפני שחרור האבקה והוא משתנה לצהבהב לקראת שלב ההאבקה. האצטרובלים הנקביים צומחים לאט בעונת הצמיחה הראשונה ובסוף הקיץ הראשון אורכם בין 1.5 ל-1.9 סנטימטרים בלבד. רק לאחר ההפריה המתרחשת שנה אחר-כך בשלהי האביב מתגבר קצב הצמיחה והאצטרובל גדל לאורך של כ-8 סנטימטרים. האצטרובלים מבשילים בתחילת ספטמבר והם משחררים כ-20 זרעים בתחילת נובמבר. גונם של האצטרובלים כשהם מבשילים הוא אדום-חום מבריק.
אורך הזרע בין 10 ל-22 מילימטרים, גונו חום והוא אכיל. אלף זרעים שוקלים 408 גרם. הזרעים נופלים ישירות לקרקע מתחת לעץ או מפוזרים באמצעות בעלי חיים, כדוגמת מיני העורבים, Gymnorhinus cyanocephalus (באנגלית Pinyon jay) וקיק אגוזים אמריקאי. לנבטים יש בין 6 ל-9 פסיגים.
עצים בולטים

הפרט החי הגדול ביותר של אורן חד-מחטי גדל במחוז ואשו בנבדה. גובהו 15.2 מטרים, קוטר בגובה חזה 135 סנטימטרים וקוטר הצמרת 15.8 מטרים. הפרט החי העתיק ביותר נתגלה ב-2007 ברכס פיילוט בנבדה וקיבל את הזיהוי MIN-108. העץ תוארך באמצעות טבעות עצים לשנת 1106, כלומר העץ הוא בן כ־918 שנים.
תפוצה ובית גידול

תחום התפוצה העיקרי של האורן החד-מחטי הוא בנבדה, במערב יוטה כמו גם בדרום ובמזרח קליפורניה חורשות קטנות מבודדות נמצאות בקצה הדרום-מערבי של איידהו, בצפון-מערב אריזונה, בדרום-מערב ניו מקסיקו ובצפון באחה קליפורניה במקסיקו. סך כל שטח התפוצה של העץ הוא 71,000 קילומטרים רבועים. שני שלישים משטח זה נמצאים בנבדה.
העץ גדל בדרך כלל בגבהים שבין 1,000 ל-2,800 מטרים מעל פני הים. המקום הגבוה ביותר שבו הוא גדל נמצא בגובה 3,050 מטרים מעל פני הים בהרים הלבנים בקליפורניה. אורן חד-מחטי גדל באקלים צחיח למחצה, משקעים ממוצעים של 200 עד 460 מילימטרים בשנה, בעיקר בחורף בצורת שלג, ויכול להתמודד עם יובש טוב יותר ממיני אורן אחרים. תנאי האקלים בתחום התפוצה בקיץ הם יובש, חום ולחות נמוכה, ולכן תנאים להתנדפות גבוהה. ביולי הטמפרטורה הממוצעת ביום היא 30°C בעוד שהטמפרטורה הנמוכה בינואר היא 6°C-. סוג אורן זה גדל בצורה המיטבית על קרקעות מנוקזות היטב שמרקמם גס וה-pH שלהם בין 6 ל-8. אף שמין זה אינו סובל צל, הנבטים גדלים בדרך כלל מתחת לענפים שנפלו על הקרקע או בצל של עצים עתיקים משום שהמיקרו אקלים בתנאים אלו פחות קיצוני.
אורן חד-מחטי הוא העץ השולט בתחומו, ולכן הוא מין העץ האופייני לחברת הצומח "חורשות פיניון-ערער" של האגן הגדול. את חברת הצומח הזו משלימים מינים של עצי ערער (Juniperus), בעיקר ערער יוטה (Juniperus osteosperma). מיני שיחים נלווים כוללים מינים של לענה, Eriogonum umbellatum (באנגלית Sulphur flower) ו-Purshia tridentata (באנגלית Bitterbrush).
שימושים

בשל צורת הגידול המפותלת והממדים הקטנים של האורן החד-מחטי, הוא אינו מתאים לשמש כחומר גלם. לכן העץ משמש בעיקר להסקה. אורן זה משמש גם כעץ חג המולד.
הזרעים הם מקור מזון חשוב לבני אדם ובעלי חיים בעיקר עבור הילידים. השרף והחלקים הפנימיים של הקליפה שימשו כתרופות עממיות ברפואה העממית. כך למשל שאיפת עשן מהשרף הבוער שימשה להקל על כאבי ראש וכאבי אוזניים. משקה העשוי מהמחטים שימש כנגד הצטננות. המחטים עצמן שימשו כנגד עגבת.
לחורשות פיניון-ערער חשיבות רבה לא רק כבית גידול למינים רבים של בעלי חיים בסכנת הכחדה, אלא גם כהגנה על אזורים שבהם נקווים מים, בראש ובראשונה מפני סחיפה.
מחלות ומזיקים

אף אחד ממיני הפטריות הטפילות לא גורם לנזק משמעותי או אפילו למות העץ. Bifusella pini גורמת לשינוי הגוון של המחטים, אבל היא מוגבלת למחטים ישנות יותר בתחתית הצמרת. פטריית החלודה Cronartium occidentale גורמת לנפיחות על ענפים וגזעים, שיכולה להגיע גם לעלים, אך כמעט שאינה נפוצה. הפטרייה Verticicladiella wagenerii היא טפיל שורש שכיח במיוחד בהרי סן ברנרדינו בקליפורניה. היא הורגת את השורשים וצובעת את עצת הירך בחום כהה עד שחור. הפטריות Fomitopsis pinicola‏, Phaeolus schweinitzii (באנגלית Velvet-top fungus) ו-Phellinus pini (גורמת למחלה המכונה באנגלית Red ring rot) פוגעות בעץ, אך חשיבותן מועטה.
הפתוגן mistletoe Arceuthobium campylopodium‏ (Arceuthobium americanum), הוא מין דבקון ננסי שחי כטפיל על ענפי העץ. הטפיל מתקיף הן עצים צעירים והן עצים זקנים, בעיקר באזורים יבשים יותר, ומזיק להם באמצעות התנפחות של הענפים. הידבקות בטפיל זה מחלישה את האורן, פוגעת באיכות העצה ומקטינה את אורך חייו. כיוון שמין זה כמעט ואינו גורם לתופעת מטאטא מכשפה התסמינים הראשונים של ההידבקות כמעט שאינם מורגשים.
בין החרקים המזיקים גורמת חיפושית הקליפה Ips confusus את הנזק הגדול ביותר. היא פוגעת בעיקר בעצים שנדבקים במיני הדבקון, או שנחלשו מסיבה אחרת. כנימת המגן Matsucoccus acalyptus מוצצת את הלשד של המחטים שהופכים צהובים ונושרים. המחטים והענפים מותקפים על ידי מין החיפושית Glyptoscelis aridis, היקרונית Haplidus testaceus ומין הצרעה Neodiprion edulicolis מקבוצת הדבוראים האל-שנציים. מין החיפושית Conophthorus monophyllae, מין העש Dioryctria albovitella ומין החיפושית Ernobius montanus פוגעים באצטרובלים ובזרעים.
בין הגורמים שאינם ביולוגים הנזקים הגדולים לאורן חד-מחטי ביותר נגרמים מבצורת ושרפות. אף שמין אורן זה עמיד לטמפרטורת קרקע עד 70 מעלות צלזיוס, יכולים שתילים למות מאור שמש עז. שריפות בגובה הקרקע הורגות רק עצים צעירים, אבל עצים מבוגרים שורדים. שריפות של הצמרת מסוכנות יותר לעצים עתיקים. עצים עתיקים או שנרקבו בחלקם פגיעים לעקירה ברוחות חזקות.
טקסונומיה

בתוך הסוג אורן (pinus) מסווג האורן החד-מחטי לתת-הסוג Parrya ולעל-המין Cembroides. בשל אזור התפוצה הנרחב יש שונות גנטית גדולה בתוך המין. במשך תקופה ארוכה סווג המין כזן של Pinus cembroides (באנגלית Mexican pinyon). ההשערה המקובלת היא שמין זה התפתח ממין בעל שני מחטים במטרה לצמצם אובדן דיות בקיצים החמים.
מספר הכרומוזומים של המין הוא 2n = 24.
טקסונומיה > תת-מינים

במשך תקופה ארוכה, היו אי וודאויות בהתפלגות הטקסונומיה ובנושא התפוצה הגאוגרפית של חלק מהטקסונים. בפרסומים הראשונים אוכלוסיות אלה קיבלו את השם המדעי Pinus edulis var. Fallax. קיימים שלושה תת-מינים של אורן חד-מחטי.
Pinus monophylla subsp. monophylla – מרבית אזור התפוצה, למעט האזורים הדרומיים. המחטים יותר רחבות בגוון ירוק-כחול בהיר, ומכילות בין 2 ל-7 תעלות שרף ובין 8 ל-16 קווי פיוניות. אורך האצטרובלים בין 5.5 ל-8 סנטימטרים, ולרוב הם ארוכים יותר מאשר רחבים.
.Pinus monophylla subsp. californiarum (D. K. Bailey) Zavarin – בקצה הדרומי של נבדה, בדרום-מערב ועד דרום-מזרח קליפורניה (צפון מערב עד הרי סן יסינטו (San Jacinto Mountains)) עד קו אורך 29°N בצפון באחה קליפורניה. המחטים פחות עבות, אפורות-ירוקות, ובהן 8 עד 16 תעלות שרף ו-13 עד 18 קווי פיוניות. אורך האצטרובלים בין 4.5 ל-6 סנטימטרים, והם רחבים יותר מאשר ארוכים.
.Pinus monophylla subsp. fallax (E. L. Little) D.K. Bailey – המדרונות של החלק התחתון של הנהר קולורדו ויובלים סמוכים מסנט ג'ורג' עד הרי ואלאפאי (Hualapai Mountains), ולאורך החלק התחתון של שולי מגיון עד סילבר סיטי. המחטים עבות פחות, אפורות-ירוקות ובהן 2 עד 3 תעלות שרף ו-8 עד 16 קווי פיוניות. אורך האצטרובלים בין 4.5 ל-6 סנטימטרים, והם רחבים יותר מאשר ארוכים.
טקסונומיה > רביית כלאיים

אורן חד-מחטי הוא קרוב משפחה לאורן דו-מחטי (Pinus edulis) שיוצר איתו לעיתים רביית כלאיים (שני תת-המינים monophylla ו-fallax), כאשר אזורי התפוצה שלהם נפגשים במערב אריזונה ויוטה. תת-המין californiarum יוצר רביית כלאיים נרחבת עם המין אורן ארבע-מחטי (Pinus quadrifolia). סיווג זה של מין אורן הפיניון המבוסס רק על אגד של מחט בודדת נתון במחלוקת עקב העובדה שהן באזורים בהם גדל מין הכלאיים של אורן חד מחטי עם אורן דו-מחטי והן באזורים בהם גדל מין הכלאיים של תת-המין fallax עם אורן ארבע-מחטי גדלה מחט בודדת בשנים שחונות ואגדים של שני מחטים לאחר שנים גשומות.
טקסונומיה > ממצאים פרהיסטוריים

התפוצה הפרהיסטורית של האורן חד-המחטי נחקרה באמצעות מחטים מאובנות שנמצאו בערימות פסולת של עכברים וגרגירי אבקה מאובנים. כל שלושת תת-המינים של האורן החד-מחטי שמרו על תחום התפוצה הנוכחי שלהם במהלך 40,000 השנים האחרונות, אם כי תת-המין הצפוני (monophylla) התפשט מאוד ברחבי יוטה ונבדה מאז סיום הפליסטוקן, לפני 11,700 שנה. הזן הדרומי בקליפורניה גדל בשטח הפארק הלאומי עץ יהושע של ימינו לאורך 47,000 השנים האחרונות.
בירוא יערות

במהלך אמצע המאה התשע עשרה נכרתו יערות רבים של עצי אורן חד-מחטי, בעיקר בסביבת המכרות להפקת כסף. העץ עובד לפחם עץ ושימש להתיך את העפרות או שימש כעצים להסקה. פעולות אלו איימו על אורח חייהם המסורתי של הילידים האמריקאים שהיו תלויים בעצים למזון. כאשר חדרו מסילות הברזל לאזורים אלה, החליף פחם מיובא את פחם העץ שיוצר במקום.
בעקבות התחדשותם של יערות האורן החד-מחטי לאחר תום עידן פחם העץ, טענו בעלי חוות בקר רבים כי יערות אלה מצמצמים את שטח המרעה למקנה שלהם. המאמצים לפינוי יערות אלה, לרוב באמצעות שרשרות עוגנים עודפות מספינות קרב שנגררו בין שני דחפורים, הגיעו לשיא בשנות החמישים של המאה העשרים, אך לאחר מכן ננטשו כאשר התברר שפעולה זו לא הגדילה לאורך זמן את כמות המספוא. הרס בתי הגידול של אזורים גדולים של יערות הפיניון לטובת כרייה וחוות בקר נחשב כמעשה של ונדליזם אקולוגי ותרבותי.
ביאורים

↑  הצעת האקדמיה ל-sapwood החלק החיצוני בגזע
↑  הצעת האקדמיה ל-heartwood, הליבה של הגזע
הערות שוליים

↑  אורן חד-מחטי באתר הרשימה האדומה של IUCN
1 2  SPECIES: Pinus monophylla, at Fire Effects Information System (FEIS)
↑  Pinus monophylla from The Gymnosperm Database
↑  Pinus monophylla Torr. & Frem. from Southern Research Station, United States Department of Agriculture
↑  Pinus monophylla - Torr.&Frém.
↑  Tausch, R.J.; West, N.E. (1986).  Everett, R.L. (ed.). Proceedings of the Pinyon-Juniper Conference, January 13–16, 1986, Reno, NV, General Technical Report INT-215 (PDF). USDA Forest Service, Intermountain Research Station, Ogden, UT. pp. 86–91.
↑  Cole, Ken; Fisher, Jessica; Ironside, Kirsten; Mead, Jim; Koehler, Peter (2013). "The biogeographic histories of Pinus edulis and Pinus monophylla over the last 50,000 years". Quaternary International. 310: 96–110. doi:10.1016/j.quaint.2012.04.037.
↑  Holmgren, Camille; Betancourt, Julio; Rylander, Kate (2010). "A long-term vegetation history of the Mojave– Colorado Desert ecotone at Joshua Tree National Park". Journal of Quaternary Science. 25 (2): 222–226. doi:10.1002/jqs.1313.
| --- | --- |
בקרת זהויות :  NLI: 987007551940405171  LCCN: sh2006002674 
פרט של רביית כלאיים בין אורן חד-מחטי לאורן דו-מחטי, רכס בר ריוור בצפון יוטה
אינדוהיוס

| אינדוהיוס |
| --- | --- |
לסת תחתונה של אינדוהיוס (משמאל) לעומת לסת ראקון (מימין)  איור אפשרי
תקופה
תחילת אאוקן, 50–48 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: מכפילי פרסה
תת־סדרה:: Dichobunoidea
משפחה:: Raoellidae
סוג:: אינדוהיוס
מינים
 Indohyus indirae  Indohyus major
שם מדעי
 Indohyus ‏Rao, 1971

אינדוהיוס (שם מדעי: Indohyus) הוא סוג נכחד של מכפיל פרסה קדום שחי במהלך האאוקן של אסיה וייתכן שהיה מאבותיהם של הלווייתנאים. המאובנים שלו התגלו בחבל קשמיר בהודו שלמורדות הרי ההימלאיה סביב שנות ה-70. הוא קיבל את שמו ב-1971 ונקרא עקב הימצאותו בהודו (מילולית: "חזיר הודי"). סוג זה הכיל 2 מינים: Indohyus indirae שהוגדר ב-1971 ו-Indohyus major, שהוגדר ב-1987.
מאפיינים

האינדוהיוס היה יונק קטן בגודל של ראקון או של חתול בית במשקל 10 קילוגרם. הוא דמה במראהו לאיילוניים, ובעיקר למין איילון המים המצוי זמן רב יחסית מתחת למים ובעל יכולת לצלול מעט זמן. הוא היה קרוב מעט להיפופוטמיים, אשר התפתחו מאב קדמון משותף אך רק לפני 15 מיליון שנה וכן ללווייתנים. המבנה של עצמותיו הדחוסות התאים ליונקי מים שונים כמו לווייתנים וכלבי ים. עם זאת רגליו היו דקות מאוד ובעלות פרסות ולא יכלו לעזור לו לשחות לזמן רב. הוא היה בעל זנב רחב שאולי שימש כהגה במים.
החוקר שסיווג את האינדוהיוס, הנס תייאסן (אנ') מצא דמיון בין מבנה עצם הרקה שלו לבין הפקיצטוס, כך שהאוזן שלו הותאמה לצלילה. מבנה זה גם מקשר ביניהם ומציג את הקשר בין מכפילי הפרסה ללווייתנים הקדומים.
הוא היה יונק חצי מימי, שאף על פי שרוב הלווייתנים הם טורפים הוא עצמו היה צמחוני בהתאם למבנה שיניו.
איאסה אואדה

איאסה אואדה (ביפנית: 上田綺世; נולד ב-28 באוגוסט 1998 במיטו שביפן) הוא כדורגלן יפני המשחק בעמדת החלוץ בקבוצת פיינורד מליגת העל ההולנדית ובנבחרת יפן.
קריירת מועדונים > קאשימה אנטלרס

אואדה החל את הקריירה המקצוענית שלו בקאשימה אנטלרס מליגת העל היפנית. הוא ערך 86 הופעות ליגה במדי המועדוו, בהן הבקיע 38 שערים.
קריירת מועדונים > סרקל ברוז'

ב-1 ביולי 2022 חתם אואדה על חוזה לארבע עונות בסרקל ברוז' מליגת העל הבלגית. ב-24 ביולי ערך את הופעת הבכורה שלו במועדון, בהפסד 0–2 לווסטרלו במסגרת המחזור הראשון בליגה לעונת 2022/2023. ב-27 באוגוסט הבקיע את שער הבכורה שלו במועדון, בתיקו 1–1 נגד זולטה ורכם במסגרת המחזור השישי בליגה. את העונה הסדירה סיים אואדה עם 18 שערים וכמלך שערי הקבוצה. אליהם הוסיף 4 שערים בפלייאוף ועוד שער אחד בגביע ובסך הכל סיים את עונת הבכורה שלו עם 23 שערים ב-42 הופעות במדי סרקל ברוז'.
קריירת מועדונים > פיינורד

ב-3 באוגוסט 2023 חתם אואדה בפיינורד מליגת העל ההולנדית על חוזה ל-5 שנים.  ב-13 באוגוסט 2023 ערך אואדה את הופעת הבכורה שלו כשנכנס כמחליף בתיקו 0–0 של קבוצתו נגד פורטונה סיטארד במסגרת המחזור הראשון בליגה בעונת 2023/2024 בליגת העל ההולנדית. ב-3 בספטמבר 2023 כבש אואדה את שער הבכורה שלו עבור פיינורד בניצחון 5–1 על אוטרכט.
קריירה בינלאומית

אואדה היה חלק מסגל נבחרת יפן לטורניר קופה אמריקה 2019, וערך שלוש הופעות בטורניר. ב-17 ביוני 2019 ערך את הופעת הבכורה שלו בנבחרת, בהפסד 0–4 לנבחרת צ'ילה במסגרת שלב הבתים של הטורניר.
הוא היה חלק מסגל הנבחרת האולימפית של יפן לטורניר הכדורגל באולימפיאדת טוקיו בשנת 2021, וערך שש הופעות בטורניר.
נכלל בסגל נבחרת יפן לטורניר מונדיאל 2022.
נכלל בסגל נבחרת יפן לטורניר גביע אסיה 2023.